
Dacă ar fi întrebaţi toţi episcopii, preoţii şi laicii, care, în moduri diferite, 
au colaborat la pregătirea Decretului De apostolato laicorum, ce idei prin- 
cipale au inspirat lucrările comisiei lor, ei ar răspunde că au fost două: pe 
de o parte, să adune orientările şi să folosească învățăturile ce veneau de la 
40 de ani de experiență, timp în care, răspunzând apelului papilor şi 
episcopilor, apostolatul laicilor s-a organizat şi s-a dezvoltat în toată lu- 
mea; pe de altă parte, nevoia de a pune în lumină, pentru a-i face mai con- 
vingi pe toți credincioşii botezați, că apostolatul este o datorie ce derivă din 
esența însăşi a stării creştine. Două perspective foarte simple, care, totuşi, 
deschideau un câmp imens de studiu şi de muncă, mai întâi, pentru comi- 
sia pregătitoare şi, apoi, pentru cea conciliară. 

Obişnuința unei vieți creştine în mod pasiv tradițională adormise, în 
mulți catolici, conştiinţa propriei responsabilităţi în Biserică. Mergând, de 
aceea, la fundamentele înseşi ale vocației creştine, la lumina marilor învă- 
țături ale Constituţiei Lumen gentium, era posibil să se trezească şi să se 
zdruncine acea conştiinţă, astfel încât să se delineeze fizionomia adevăra- 
ților apostoli, pe care Biserica spera să-i vadă apărând tot mai numeroşi. 

Prezentăm în continuare, în mod schematic şi sintetic, Decretul Aposto- 
licam actuositateml. 

Decretul conciliar începe prin a defini natura şi caracterul apostolatului 
laicilor, oferind, apoi, directivele pentru exercitarea sa. Apostolatul laicilor 
este astăzi necesar, mai ales, dacă avem în vedere autonomia crescândă a 
multor sectoare ale vieții umane, care uneori a adus cu sine o anumită 
distanțare de ordinea etică şi religioasă. Apostolatul laicilor, necesar în toate 
timpurile, astăzi îmbracă un caracter de urgență din cauza numărului redus 
al clericilor, care uneori sunt împiedicaţi să-şi exercite propria slujire sacră. 


Apostolatul şi spiritualitatea laicilor 


Vocaţia creştină este chemare la apostolatul pe care Biserica îl exercită 
împreună cu toți membrii săi. In unire cu Cristos capul, laicii îşi desfăşoară 


1 Decretul Apostolicam actuositatem a fost aprobat de 2342 de părinţi, pe data de 18 
noiembrie 1965, cu 2340 de voturi pentru şi două contra. 

spiritualitatea folosindu-se de ajutoarele spirituale comune tuturor credin- 
cioşilor. Această spiritualitate trebuie, apoi, să se exprime în starea căsăto- 
riei, a familiei, a celibatului, a profesiunii în care se află fiecare şi trebuie 
să țină seama de competența, simțul civic şi virtuțile sociale. 

Apostolatul Bisericii şi al tuturor membrilor ei este orientat, înainte de 
toate, să răspândească mesajul lui Cristos şi să împărtăşească harul său. 
Misiunea specifică a laicului are în vedere însuflețirea ordinii temporare. 
De-a lungul istoriei, folosirea bunurilor temporale a fost viciată de mari 
erori şi chiar astăzi nu puţini au o încredere excesivă în progres şi sunt 
înclinați spre o idolatrie a bunurilor temporale. Misiunea laicilor este să 
lucreze direct asupra ordinii temporale, făcând-o conformă principiilor vieţii 
creştine; în acest cadru trebuie amintită importanţa acțiunii sociale a creş- 
tinilor. 


Locul unde se desfăşoară apostolatul laicilor 


Laicul este chemat să participe la viața şi acțiunea Bisericii la nivel pa- 
rohial, diecezan, naţional şi internațional, însuşindu-şi şi angajamentul 
misionar. 

Apostolatul în mediul social propriu este sarcina specifică a laicului care 
o va îndeplini: a) prin coerenţa vieţii cu principiile credinței; b) prin carita- 
tea fraternă ce îl face părtaş la situaţia, munca şi aspiraţiile fraților; c) prin 
conştiinţa participării la edificarea ordinii sociale. 

În ordinea naţională şi internaţională, laicii catolici sunt invitaţi să se 
dedice binelui comun, în iubirea față de patrie şi în îndeplinirea fidelă a 
datoriilor civile, colaborând cu toți oamenii de bunăvoință, pentru atingerea 
binelui comun. 


Apostolatul asociat şi individual 


Laicii pot exercita apostolatul atât individual, cât şi adunați în comuni- 
tate sau asociaţii. Toţi laicii sunt chemaţi la apostolatul personal, între ale 
cărui forme trebuie să fie amintite mărturia vieții, vestirea cuvântului lui 
Dumnezeu, conştiinţa de a colabora cu Dumnezeu la edificarea ordinii 
temporale. Acest apostolat personal este deosebit de important acolo unde 
libertatea Bisericii este grav împiedicată sau unde catolicii sunt puţini şi 
dispersați. 

De mare importanţă este apostolatul asociat atât în comunitatea Bise- 
ricii, cât şi în diferitele ambianţe în care numai el este în măsură să atingă 
pe deplin toate finalitățile apostolatului de azi. Formele apostolatului aso- 
ciat sunt diferite. Între acestea trebuie semnalate cele care întăresc o uni- 
tate mai strânsă între credință şi viață, şi chiar organizaţiile internaţionale. 

Laicii, păstrând relațiile necesare cu autoritatea bisericească, pot crea 
asociaţii sau pot intra în cele existente deja; totuşi, trebuie să caute să evite 
dispersarea şi interferența. 

Conciliul recomandă acele tipuri de asociaţii ale căror caracteristici 
sunt: a) scopul apostolic al Bisericii (evanghelizarea şi sfințirea); b) asumarea 
de către laici a propriei responsabilități, în comuniune cu ierarhia; c) munca 
unită într-un corp organic; d) direcțiunea superioară a ierarhiei care poate 
marca această cooperare şi cu un „mandat” explicit. 


Relaţia cu ierarhia 


Apostolatul laicilor admite diferite tipuri de relaţie cu ierarhia, în funcție 
de formele şi obiectul apostolatului însuşi. Există forme create de libera 
voință a credincioşilor şi care pot, în unele circumstanțe, să-şi îndeplinească 
mai bine misiunea lor, dar nici una nu-şi poate revendica titlul de „catolică” 
fără consimțământul ierarhiei. 

Clerul este invitat să aibă o mare grijă față de laici şi munca lor aposto- 
lică şi, mai ales, preoții delegaţi să-i asiste trebuie să se dedice lor cu cea 
mai mare grijă. 

În dieceze şi în parohii, este de dorit să existe consilii în care să poată 
colabora clericii, călugării şi laicii. 


Formarea în vederea apostolatului 


Pentru apostolat este nevoie de o formare specifică fie în ce priveşte 
progresul interior al laicului, fie în ce priveşte schimbarea circumstanțelor 
în care se desfăşoară acțiunea sa. Laicii trebuie să fie formaţi la o maturi- 
tate umană, conform talentului şi stării fiecăruia. Pe lângă formarea morală 
şi doctrinală, trebuie dezvoltată o formare pentru conviețuire şi dialog, o 
formare pentru fermitatea judecății, ţinând mereu cont de integritatea 
persoanei umane, în armonia sa. 

Diferitele forme de apostolat au nevoie de o formare specială: a) cât pri- 
veşte evanghelizarea, laicii trebuie să fie pregătiți, mai ales, asupra acelor 
puncte de doctrină puse în discuţie de materialism; b) cât priveşte ordinea 
temporală, trebuie să fie educați asupra semnificației şi valorii bunurilor 
temporale şi asupra doctrinei morale şi sociale a Bisericii; c) cât priveşte, 
în sfârşit, operele de caritate, va trebui să fie educați, încă din copilărie, să 
împartă şi să vină în ajutorul fraților nevoiaşi. 

Conciliul îi îndeamnă pe toţi laicii să răspundă cu generozitate vocii lui 
Cristos şi îndemnului Duhului Sfânt. 


